CELEX: 32021D1157
Language: et
Date: 2021-06-30 00:00:00
Title: Nõukogu otsus (EL) 2021/1157, 30. juuni 2021, millega määratakse kindlaks liidu nimel võetav seisukoht vastusena Ühendkuningriigi ühepoolsele deklaratsioonile, milles on esitatud tava, mille Ühendkuningriik kavatseb kehtestada seoses lihatoodete impordiga Suurbritanniast Põhja-Iirimaale 1. juulist kuni 30. septembrini 2021

14.7.2021   
               
               
                  ET
               
               
                  Euroopa Liidu Teataja
               
               
                  L 249/99
               
            
         NÕUKOGU OTSUS (EL) 2021/1157,
         30. juuni 2021,
         millega määratakse kindlaks liidu nimel võetav seisukoht vastusena Ühendkuningriigi ühepoolsele deklaratsioonile, milles on esitatud tava, mille Ühendkuningriik kavatseb kehtestada seoses lihatoodete impordiga Suurbritanniast Põhja-Iirimaale 1. juulist kuni 30. septembrini 2021
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 50 lõiget 2,
         võttes arvesse Euroopa Liidu toimimise lepingut, eriti selle artikli 218 lõiget 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) (1) nõukogu 30. jaanuari 2020. aasta otsusega (EU) 2020/135 (2) ning see jõustus 1. veebruaril 2020. Iirimaa ja Põhja-Iirimaa protokoll (edaspidi „protokoll“) on väljaastumislepingu lahutamatu osa.
                  
               
                     (2)
                  
                  
                     Protokolli artikli 5 lõikes 4 on sätestatud, et seoses Põhja-Iirimaaga kohaldatakse Ühendkuningriigi suhtes ja Ühendkuningriigis protokolli 2. lisas loetletud liidu õiguse sätteid.
                  
               
                     (3)
                  
                  
                     Protokolli 2. lisas loetletud liidu toidualaste õigusnormide hulka kuuluvad teatavate lihatoodete kolmandatest riikidest liitu importimise keelud ja piirangud. Kõnealuseid keelde ja piiranguid kohaldatakse selliste lihatoodete impordi suhtes Suurbritanniast Põhja-Iirimaale alates üleminekuperioodi lõpust.
                  
               
                     (4)
                  
                  
                     17. detsembril 2020 tegi Ühendkuningriik väljaastumislepingu kohases ühiskomitees ühepoolse deklaratsiooni, mis kanti koosoleku protokolli ja milles esitati tava, mille ta kavatses kehtestada seoses lihatoodete impordiga Suurbritanniast Põhja-Iirimaale kuni 30. juunini 2021. Ühendkuningriigi deklaratsiooni kohaselt järgitakse lihatoodete importimisel Suurbritanniast Põhja-Iirimaale järgmisi tingimusi: i) nende suhtes kohaldatakse ohutu veo korda alates Suurbritannias asuvast määratud väljumiskohast Põhja-Iirimaal asuvatesse supermarketitesse; ii) neid müüakse ainult lõpptarbijatele Põhja-Iirimaal asuvates supermarketites ja neid ei müüda muudele ettevõtjatele toiduahelas; iii) neile lisatakse Ühendkuningriigi pädevate asutuste väljastatud ametlikud veterinaarsertifikaadid (mis põhinevad värske liha, hakkliha ja lihavalmististe puhul kasutatavatel olemasolevatel näidistel), ning iv) need pakendatakse ja sildistatakse lõpptarbimiseks ning kannavad märgistust „These products from the United Kingdom may not be sold outside Northern Ireland“ („Neid Ühendkuningriigist pärit tooteid ei tohi müüa väljaspool Põhja-Iirimaad“). Samuti märkis Ühendkuningriik, et kõnealusel ajavahemikul on Ühendkuningriik jätkuvalt täielikult vastavuses protokolli 2. lisas loetletud liidu õiguse sätetega, mida kohaldatakse lihatoodetele. Liit tegi ühepoolse deklaratsiooni, võtmaks teadmiseks Ühendkuningriigi ühepoolses deklaratsioonis esitatud tava.
                  
               
                     (5)
                  
                  
                     17. juunil 2021 teatas Ühendkuningriik komisjonile oma kavatsusest jätkata sarnase lähenemisviisi kohaldamist veel kolme kuu jooksul, s.o kuni 30. septembrini 2021. Oma 17. juuni 2021. aasta kirjas tegi Ühendkuningriik ettepaneku „säilitada kõnealuse transpordi puhul kehtiv ajapikendus“.
                  
               
                     (6)
                  
                  
                     Ühendkuningriik tegi 30. juunil 2021 ühepoolse deklaratsiooni, milles on esitatud tava, mille ta kavatseb kehtestada lihatoodete impordile Suurbritanniast Põhja-Iirimaale 1. juulist kuni 30. septembrini 2021.
                  
               
                     (7)
                  
                  
                     Seetõttu on asjakohane määrata kindlaks liidu nimel ühiskomitee kaaseesistujale esitatav seisukoht vastusena kõnealusele Ühendkuningriigi ühepoolsele deklaratsioonile,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis esitatakse liidu nimel vastusena Ühendkuningriigi ühepoolsele deklaratsioonile, milles on esitatud tava, mille Ühendkuningriik kavatseb kehtestada seoses lihatoodete impordiga Suurbritanniast Põhja-Iirimaale 1. juulist kuni 30. septembrini 2021, põhineb käesolevale otsusele lisatud liidu ühepoolsel deklaratsioonil.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 30. juuni 2021
            
               
                  Nõukogu nimel
               
               
                  Eesistuja
               
               A. P. ZACARIAS
            
         
         
            (1)  ELT L 29, 31.1.2020, lk 7.
         
            (2)  Nõukogu 30. jaanuari 2020. aasta otsus (EL) 2020/135 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu sõlmimise kohta (ELT L 29, 31.1.2020, lk 1).
      
      
         
            LISA
            LIHATOODETEGA SEOTUD LIIDU ÕIGUSAKTIDE KOHALDAMINE PÕHJA-IIRIMAAL PÄRAST ÜLEMINEKUPERIOODI LÕPPU
            EUROOPA LIIDU ÜHEPOOLNE DEKLARATSIOON
            Euroopa Liit võtab teadmiseks Ühendkuningriigi ühepoolse deklaratsiooni, milles esitatakse tava, mille Ühendkuningriik kavatseb kehtestada seoses asjaomaste lihatoodete impordiga Suurbritanniast Põhja-Iirimaale ajavahemikuks 1. juulist kuni 30. septembrini 2021. Liit märgib, et teatavad tarneahelate kohandamised tehti juba 2021. aasta esimesel poolaastal. Kaubandusstatistika kohaselt puudutab see eeskätt hakkliha. Selle täiendava ajavahemiku eesmärk on võimaldada sidusrühmadel ja eelkõige Põhja-Iirimaa supermarketitel viia lõpule oma tarneahelate kohandamine.
            Nimetatud tava on aluseks liidu seisukohale seoses protokolli artikli 12 lõikes 4 osutatud volituste kasutamisega.
            Nagu on osutatud Ühendkuningriigi 17. juuni kirjas, milles tehakse ettepanek pikendada 17. detsembri 2020. aasta ühepoolses deklaratsioonis esitatud lähenemisviisi veel kolme kuu võrra, teeb Ühendkuningriik ettepaneku, et selle ajavahemiku jooksul tuleks „säilitada kõnealuse transpordi puhul kehtiv ajapikendus“.
            Liit tuletab meelde, et väljaastumislepingu täielik rakendamine on liidu ja Ühendkuningriigi rahvusvaheline õiguslik kohustus.
            Liit märgib, et lihatooted, mille suhtes kohaldatakse Ühendkuningriigi ühepoolses deklaratsioonis osutatud ohutu veo korda, peavad jääma Põhja-Iirimaa pädevate asutuste kontrolli alla selle menetluse kõigis etappides. Samuti rõhutab liit, kui tähtis on tagada, et Põhja-Iirimaa piirikontrollipunktidel on vajalik taristu ja vajalikud vahendid, et nad saaksid teostada kõiki ELi ametliku kontrolli määruses nõutud kontrolle.